แบงก์ผวาปี’58ยังฝืด คนระวังตัวรูดไม่ปรื๊ด
คาดธุรกิจบัตรเครดิตปี 2558 โตน้อย คนคุมค่าใช้จ่ายหวั่นหนี้เพิ่ม
29 ต.ค. 2565

คาดธุรกิจบัตรเครดิตปี 2558 โตน้อย คนคุมค่าใช้จ่ายหวั่นหนี้เพิ่ม
ศูนย์วิจัยกสิกรไทย เปิดเผยผลสำรวจทิศทางการใช้จ่ายผ่านบัตรเครดิตในช่วงส่งท้ายปีของผู้ถือบัตร 522 ราย พบว่าเกือบครึ่งหนึ่งมีแผนลดการใช้จ่ายผ่านบัตร เพื่อรับมือค่าใช้จ่ายที่สูงขึ้นและเพิ่มการออมเงิน ทำให้คาดว่าการใช้จ่ายผ่านบัตรในปี 2558 จะเติบโตได้เพียง 8.5-9.5% อยู่ที่ราว 1.28-1.29 ล้านล้านบาท หรือสูงกว่าปีนี้ประมาณ 1-1.12 แสนล้านบาท แต่ก็ยังลดลงจากปีก่อนๆ หน้า ที่เติบโตได้เป็นเลข 2 หลัก
ทั้งนี้ ผู้ตอบแบบสำรวจส่วนใหญ่ซึ่งมีรายได้ต่ำกว่า 3 หมื่นบาท/เดือน ระบุว่า กังวลกับปัญหาค่าครองชีพ ความไม่แน่นอนทางการเมือง ภาระหนี้และรายได้ครัวเรือนมากที่สุด ทำให้แคมเปญที่น่าสนใจที่สุดในปีหน้า คือ การผ่อนชำระ 0%
ขณะที่ิการใช้จ่ายช่วง 2 เดือนสุดท้ายของปีนี้ มีแนวโน้มคึกคักขึ้นจากปีก่อนหน้า โดย 65.3% มีแผนการใช้จ่ายผ่านบัตรเป็นกรณีพิเศษ สูงกว่าปีก่อนที่มีคนใช้จ่ายเพียง 1 ใน 3 เท่านั้น ทำให้คาดว่าปริมาณการใช้จ่ายผ่านบัตรเครดิตทั้งระบบสถาบันการเงินในช่วง 2 เดือนสุดท้ายของปีนี้โตได้ราว 12% เทียบกับ 10 เดือนแรกที่ 8.8% ภาพรวมการใช้จ่ายปีนี้เติบโต 9.4% อยู่ที่ 1.183 ล้านล้านบาท จากปีก่อนที่ 11.1%